Τροποποίηση της πρότασης κανονισμού (ΕΚ) του Συμβουλίου για τον καθορισμό των περιπτώσεων, κατά τις οποίες παρέχεται απαλλαγή από εισαγωγικούς ή εξαγωγικούς δασμούς (1)

(96/C 184/07)

COM(96) 165 τελικό - 94/0140(CNS)

(Υποβλήθηκε σύμφωνα με το άρθρο 189 Α παράγραφος 2 της συνθήκης ΕΚ από την Επιτροπή στις 6 Μαΐου 1996)

Η πρόταση της Επιτροπής τροποποιείται ως εξής:

1. Μετά την έβδομη αιτιολογική σκέψη παρεμβάλλεται η ακόλουθη νέα αιτιολογική σκέψη:

«ότι πρέπει να αναληφθεί σθεναρή δράση για την καταπολέμηση των παρατυπιών και της απάτης στο πλαίσιο του συστήματος απαλλαγών, με βάση τις ήδη ισχύουσες ρυθμίσεις 7»

2. Το άρθρο 42 αντικαθίσταται από το ακόλουθο κείμενο:

«Άρθρο 42

1. Παρέχεται απαλλαγή από εισαγωγικούς δασμούς για αντικείμενα συλλογής και έργα τέχνης που δεν προορίζονται για πώληση και εισάγονται από αίθουσες εκθέσεων, μουσεία και άλλα ιδρύματα εγκεκριμένα από τις τελωνειακές αρχές των κρατών μελών.

2. Παρέχεται απαλλαγή από εισαγωγικούς δασμούς για τα ολογράμματα για προβολή με λέιζερ, για τα παιχνίδια με χρήση πολλαπλών μέσων (multimedia) και για το υλικό προγραμματισμένης διδασκαλίας (υπό μορφή εκθετηρίων, συνοδευόμενο από το αντίστοιχο έντυπο υλικό), εκπαιδευτικού, επιστημονικού ή μορφωτικού χαρακτήρα, καθώς και για τα αντικείμενα εκπαιδευτικού, επιστημονικού και μορφωτικού χαρακτήρα που παρατίθενται στο παράρτημα ΙΙ, υπό τον όρο ότι αυτά:

α) παράγονται από τον Οργανισμό Ηνωμένων Εθνών ή από κάποια από τις εξειδικευμένες οργανώσεις του, οποιοσδήποτε και αν είναι ο παραλήπτης τους και για οποιαδήποτε χρήση και αν προορίζονται ή

β) προορίζονται:

i) για δημόσιους εκπαιδευτικούς, επιστημονικούς ή μορφωτικούς οργανισμούς ή ιδρύματα ή

ii) για οποιονδήποτε οργανισμό (μεταξύ των οποίων και ραδιοτηλεοπτικών οργανισμών), ίδρυμα ή ένωση, εγκεκριμένο από τις τελωνειακές αρχές του κράτους μέλους για την ατελή παραλαβή τέτοιων ειδών.»

3. Το άρθρο 116 αντικαθίσταται από το ακόλουθο κείμενο:

«Άρθρο 116

1. Όταν η απαλλαγή από εισαγωγικούς δασμούς εξαρτάται από το σκοπό για τον οποίο πρόκειται να χρησιμοποιηθούν τα εμπορεύματα, οι τελωνειακές αρχές οφείλουν να ειδοποιούν τις τελωνειακές αρχές του κράτους μέλους στο οποίο τα εμπορεύματα πρόκειται να χρησιμοποιηθούν, ούτως ώστε αυτές να έχουν τη δυνατότητα να ελέγξουν κατά πόσον τα εμπορεύματα χρησιμοποιούνται για τον δηλωθέντα σκοπό.

2. Οι εν λόγω αρχές των κρατών μελών λαμβάνουν κάθε κατάλληλο μέτρο, ώστε αυτά τα εμπορεύματα να μην χρησιμοποιηθούν για άλλους σκοπούς χωρίς να καταβληθούν οι οικείοι εισαγωγικοί δασμοί, εκτός αν αυτή η εναλλακτική χρήση είναι σύμφωνη με τους όρους που θεσπίζει ο παρών κανονισμός.

3. Οι διατάξεις που απαιτούνται για την εφαρμογή της παραγράφου 1 θεσπίζονται σύμφωνα με τη διαδικασία του άρθρου 249 του τελωνειακού κώδικα.»

4. Παρεμβάλλεται νέο άρθρο 118α:

«Άρθρο 118α

Εντός τριών ετών από την ημερομηνία έναρξης ισχύος του παρόντος κανονισμού, η Επιτροπή διαβιβάζει στο Συμβούλιο και στο Κοινοβούλιο έκθεση, η οποία περιλαμβάνει εκτίμηση σχετικά με το κόστος των απαλλαγών που καλύπτει ο παρών κανονισμός.

Η ίδια έκθεση περιλαμβάνει επίσης αξιολόγηση των συστημάτων ελέγχου που έχουν καθιερώσει τα κράτη μέλη και πιθανές συστάσεις σε αυτόν τον τομέα.»

5. Το παράρτημα Ι της πρότασης κανονισμού αντικαθίσταται από το συνημμένο παράρτημα Ι.

6. Το παράρτημα ΙΙ της πρότασης κανονισμού αντικαθίσταται από το συνημμένο παράρτημα ΙΙ.

(1) COM(94) 232 τελικό - ΕΕ αριθ. C 197 της 19. 7. 1994, σ. 1.

ΠΑΡΑΡΤΗΜΑ I

Είδη εκπαιδευτικού, επιστημονικού και μορφωτικού χαρακτήρα, που αναφέρονται στο άρθρο 41

>ΘΕΣΗ ΠΗΝΑΚΑ>

ΠΑΡΑΡΤΗΜΑ II

Είδη εκπαιδευτικού, επιστημονικού και μορφωτικού χαρακτήρα, που αναφέρονται στο άρθρο 42 παράγραφος 2

>ΘΕΣΗ ΠΗΝΑΚΑ>